Martonvásár Város Önkormányzata Képviselő-testületének …./2026 (……..) önkormányzati rendelete 
a közterületek tisztántartásáról és a közterületen elhagyott hulladék felszámolásáról

/Szürke részek: a hatályos szabályozásból átvett elemek,
Zöld részek: tartalmilag, jogtechnikai okok miatt vagy az önálló ÖR miatt átvett ÚJ elemek,
Sárga részek: eldöntendő szabályozási tartalom./

[1] Martonvásár Város Önkormányzatának Képviselő-testülete e rendeletet azzal a céllal alkotja, hogy a település lakossága és környezete egészségének védelme, a rendezett, tiszta településkép biztosítása és a közegészségügyi követelmények érvényesítése érdekében meghatározza a köztisztasággal összefüggő feladatok, a közterületek és az egyes ingatlanok tisztán tartásának helyi szabályait, az ingatlantulajdonosok és -használók köztisztasági kötelezettségeit, valamint a köztisztaságot sértő magatartásokkal szembeni fellépés és az elhagyott hulladék felszámolása érdekében teendő helyi intézkedéseket.
[2] Martonvásár Város Önkormányzatának Képviselő-testülete Magyarország Alaptörvénye 32. cikk (2) bekezdésében meghatározott jogalkotói hatáskörében, a környezet védelmének általános szabályairól szóló 1995. évi LIII. törvény 48. § (4) bekezdés b) pontjában, valamint a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában, a hulladékról szóló 2012. évi CLXXXV. törvény 35. § (1) bekezdés h) pontjában és 88. § (4) bekezdés c) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 5. pontjában meghatározott feladatkörében eljárva,  – a környezet védelmének általános szabályairól szóló 1995. évi LIII. törvény 48. § (3) bekezdésében biztosított véleményezési jogkörében eljáró Fejér Megyei Kormányhivatal, mint környezetvédelmi igazgatási szerv és a környezet védelmének általános szabályairól szóló 1995. évi LIII. törvény 46. § (2) bekezdés c) pontjában meghatározott jogkörében eljáró Fejér Megyei Önkormányzat állásfoglalása alapján – a következőket rendeli el:
I. Fejezet
Általános rendelkezések
1. A rendelet hatálya
1. § (1) A rendelet hatálya Martonvásár város közigazgatási területén
a) a közterületek tisztántartásával és a közterületen elhagyott hulladék felszámolásával, valamint a köztisztasággal összefüggő tevékenységekre;
b) minden természetes személyre, jogi személyre és jogi személyiséggel nem rendelkező szervezetre, továbbá minden ingatlanhasználóra;
c) ingatlanhasználótól függetlenül bármely személyre, illetve szervezetre, aki az e rendeletben meghatározott szabálytalanságot elköveti, vagy az előírásokat nem tartja be
terjed ki.
[bookmark: _Hlk242096443](2) E rendelet hatálya nem terjed ki azokra a magatartásokra, amelyek szabálysértésnek vagy bűncselekménynek minősülnek, illetve amelyekre külön jogszabály közigazgatási bírság vagy egyéb jogkövetkezmény alkalmazását rendeli.
2. Értelmező rendelkezések
2. § (1) E rendelet értelmezésében:
a) birtokos: a Polgári Törvénykönyvről szóló 2013. évi V. törvény 5:1. §-ában meghatározott személy;
b) elhagyott hulladék: a közterületen vagy más ingatlanon, az ingatlan tulajdonosának hozzájárulása nélkül, ellenőrizetlen körülmények között elhelyezett vagy elhagyott hulladék;
c) építtető: a magyar építészetről szóló 2023. évi C. törvény (a továbbiakban: Méptv.) 66. § (1) bekezdésében meghatározott személy;
d) gazdálkodó szervezet: a hulladékról szóló 2012. évi CLXXXV. törvény (a továbbiakban: Ht.) 2. § (1) bekezdés 15. pontjában meghatározott szervezet;
e) gyalogátkelő: a gyalogosok úttesten történő átkelésére szolgáló, az úttest szintjén kialakított közlekedési terület;  
f) helyi közösségi közlekedés megállója: a menetrend szerinti helyi közösségi közlekedést végző jármű utasainak fel- és leszállására, illetve várakozására kijelölt, a közterületen forgalmi jelzéssel (útburkolati jellel, táblával) elhatárolt terület, ideértve az annak közvetlen környezetében elhelyezett, az utasvárakozást szolgáló létesítményeket (különösen az utasvárót, az ülőpadot, a menetrend-tartót és a megállóhely megvilágítását szolgáló berendezést) is;
g) hulladékgazdálkodási közszolgáltatás: a Ht. 2. § (1) bekezdés 27. pontjában meghatározott tevékenység;
h) hulladék: a Ht. 2. § (1) bekezdésének 23. pontjában meghatározott tárgy vagy anyag, amelytől birtokosa megválik, megválni szándékozik, vagy megválni köteles;
i) ingatlanhasználó: a Ht. 2. § (1) bekezdés 34. pontjában rögzített fogalom, azzal, hogy amennyiben az ingatlanhasználó személye nem állapítható meg, úgy e rendeletben foglalt kötelezettségek teljesítése az ingatlan tulajdonosát terheli; több tulajdonos esetén a kötelezettség egyetemleges;
j) koncessziós társaság: a hulladékgazdálkodási közszolgáltatási tevékenységet koncessziós szerződés alapján ellátó gazdálkodó szervezet;
k) közcélú zöldterület: a közösség pihenését, rekreációját szolgáló, önkormányzati fenntartású zöldterület;
l) közjárda: az ingatlanokhoz nem csatlakozó, burkolt, gyalogosközlekedésre szolgáló közterületi járda;
m) közterület: a közterület-felügyeletről szóló 1999. évi LXIII. törvény (a továbbiakban: Kftv.) 27. § a) pontjában meghatározott terület;
n) kiemelt jelentőséggel bíró közterületek: a város közigazgatási területén kiemelt turisztikai jelentőséggel bíró, e rendelet Mellékletében meghatározott közterület, (ahol – kiemelt jelentőségére tekintettel – a közterület gondozásával és rendben tartásával kapcsolatos lakossági feladatokat az önkormányzat látja el);
o) saroktelek: olyan ingatlan, amely két, egymást metsző közterülethez csatlakozik;  
p) tömbtelek: olyan telek, amelyen külön tulajdonban álló egyes épületek helyezkednek el, a telek közös használatú részeivel;  
q) tisztán tartás: az egyes ingatlanok és közterületek tisztítása, hó- és síkosságmentesítése, pormentesítése;
r) vállalkozó kivitelező: a Méptv. 2. §-ában meghatározott, a kivitelezési tevékenységet megrendelés alapján végző vállalkozó;
s) zöldterület: állandó növényzettel fedett közterület, amely a település klimatikus viszonyainak megőrzését, javítását, ökológiai rendszerének védelmét, a pihenést és testedzést, vagy a díszítő funkciót szolgálja, továbbá az a növényzet nélküli földes, murvás, stb. közterület, amely ezen funkcióknak tesz eleget, de arról a korábbi növényzetet károsító hatások már kipusztították;
(2) E rendeletben nem szabályozott fogalmak esetében elsősorban a Ht.-ben, a közúti közlekedésről szóló 1988. évi I. törvényben és a Kftv.-ben, valamint ezek végrehajtási rendeleteiben meghatározott fogalmakat kell érteni.
II. Fejezet
A közterületek tisztántartása és a közterületen elhagyott hulladék felszámolása 
3. Feladatok ellátása
3. § A hulladékgazdálkodási közszolgáltatást a Ht. szerinti koncessziós társaság látja el, amellyel Martonvásár Város Önkormányzata (a továbbiakban: Önkormányzat) a törvényben meghatározottak szerint együttműködik.
4. § (1) Az Önkormányzat hulladékgazdálkodási tevékenysége során- önkormányzati tulajdonú gazdálkodó szervezet (a továbbiakban: Önkormányzati cég) közreműködésével, közszolgáltatási szerződés keretében - gondoskodik a közterületen elhagyott hulladék felszámolásáról, különösen annak:
a) felderítéséről, helyszíni ellenőrzéséről;
b) korábbi birtokosa személyének beazonosításáról;
c) az arra hatáskörrel és illetékességgel rendelkező hatóságnál az eljárás kezdeményezéséről;
d) gyűjtéséről;
e) szállításáról;
f) kezeléséről.
(2) Az Önkormányzat köztisztasággal összefüggő tevékenysége során gondoskodik:
a) az önkormányzat tulajdonában lévő közterületi építmények felületére került szennyeződések eltávolításáról;
b) a burkolt közutak, valamint az ingatlanokhoz nem csatlakozó burkolt járdák (közjárdák) tisztán tartásáról;
c) a közcélú zöldterületek, továbbá az ezek körüli és az ezeken átvezető szilárd és burkolatlan gyalogjárók tisztán tartásáról;
d) a közterületi gyűjtőedények felállításáról, fenntartásáról, rendszeres kiürítéséről és tisztán tartásáról;
e) a helyi közösségi közlekedés megállójának tisztán tartásáról;
f) a közterületen elhullott állatok elszállításáról.
4. Köztisztasági szabályok
5. § A város köztisztaságának megőrzésében mindenki köteles hatékonyan közreműködni és minden olyan tevékenységtől, magatartástól tartózkodni, mellyel a települési környezet tisztaságát veszélyeztetné.
6. § (1) Az ingatlanhasználó – a kiemelt jelentőséggel bíró közterületek kivételével – köteles gondoskodni:
a) az ingatlan környezetének (az ingatlan valamennyi oldala, mely a közterülettel érintkezik), valamint az ingatlan előtti járdaszakasz, járda hiányában az 1 méter széles területsáv, illetőleg – ha a járda mellett zöldsáv is van – az úttestig terjedő teljes terület gondozásáról, tisztán tartásáról, szemét- és gyommentesítéséről, továbbá az ingatlan előtti nyílt árok és annak műtárgyai tisztán tartásáról, hulladék- és gyommentesítéséről, valamint a csapadékvíz zavartalan lefolyását akadályozó anyagok, illetve hulladékok eltávolításáról;
b) az ingatlan előtti közterületen található fák és cserjék gondozásáról, különösen az ápolási, permetezési, metszési tevékenységek, növényegészségügyi beavatkozások, valamint szükség szerint külön eljárási szabályok szerint kivágás és pótlás elvégzése;
c) az ingatlanon keletkező szennyvíz, illetve folyékony hulladék elvezetéséről, valamint annak megakadályozásáról, hogy az a közterületre, a közterületi vízelvezető árokba vagy a csapadékvíz-elvezető rendszerbe jusson;
d) az ingatlanról a járda vagy az úttest fölé nyúló, a közlekedést zavaró vagy akadályozó ágak szakszerű és biztonságos nyeséséről;
e) az ingatlan közterületről látható részének és az ingatlan előtti közterület folyamatos gyommentesítéséről, valamint a fű gondozott, rendszeresen nyírt állapotának – talajszinttől számított legfeljebb 30 cm magasságú növényzet – fenntartásáról, melynek megítélése során azt kell vizsgálni, hogy az ingatlan a közterületről látható módon rendezett, gondozott benyomást kelt-e, és a növényzet nem jelzi az ingatlan tartós elhanyagolását;
f) a tömbtelken a külön tulajdonban álló egyes épületek gyalogos megközelítésére és körüljárására szolgáló terület tisztán tartásáról, valamint a csapadékvíz zavartalan lefolyását akadályozó anyagok és hulladékok eltávolításáról.
(2) A szórakozó-, vendéglátó- és árusítóhely, üzlet, gyógyszertár, kereskedelmi és szolgáltató egység, valamint egyéb, közforgalom számára nyitva álló intézmény, létesítmény üzemeltetőjére, tulajdonosára vagy használójára az (1) bekezdésben foglalt kötelezettségek érvényesek valamennyi közterület vonatkozásában.
(3) Tilos:
 a) a közterületen lévő közkifolyót, vízmedencét, vízfolyást, dísz-, köz-, illetve szökőkutat a rendeltetésétől eltérően használni, vagy azt bármely módon beszennyezni;
b) az ingatlanon a közterületről látható módon hulladékot felhalmozni, az ingatlant rendezetlen, gondozatlan állapotban tartani, különösen, ha az ingatlanon közterületről látható módon, tartósan lom, törmelék vagy egyéb nagy mennyiségű, a településképet zavaró tárgy halmozódik fel, illetve, ha a növényzetet gondozatlanul tartják;
c) szállítási, rakodási tevékenység során a közterületet beszennyezni;
d) földútról vagy szennyezett útról szilárd burkolatú közterületre, járdára szennyezett kerékkel felhajtani, a sarat, egyéb szennyeződést felhordani.
7. § Tilos a hulladékgazdálkodás rendjének védelme érdekében:
a) a hulladékgazdálkodási közszolgáltatás keretében elszállításra szánt hulladékot a koncessziós társaság által meghatározott kihelyezési rendtől eltérő időpontban vagy módon, 1 napot meghaladóan közterületen tárolni;
b) gazdálkodó szervezet részéről a tevékenysége során nála keletkezett, a hulladékgazdálkodási közszolgáltatás körébe nem tartozó hulladékot a lakossági szelektív gyűjtőponton vagy a közterületi gyűjtőedényben elhelyezni;
c) a közterületi gyűjtőedénybe oda el nem helyezhető, különösen háztartásban keletkező hulladékot elhelyezni, valamint a gyűjtőedény mellé hulladékot kihelyezni.
8. § Az egyes ingatlanokra és közterületekre vonatkozó, köztisztasággal összefüggő szabályok betartásáért az ingatlanhasználó felelős, a közterületek köztisztaságának megsértéséért pedig a szabálytalanságot elkövető vonható felelősségre. 
9. § Szállítási, rakodási tevékenység végzése esetén a szállító felelős elsődlegesen a tisztántartásért, amennyiben ennek a kötelezettségének nem tesz eleget, úgy azt annak kell elvégezni, akinek részére, illetve akinek érdekében a szállítás történt.
10. § Kirakatot, cégtáblát, reklámtáblát, egyéb reklámfelületet, valamint a telephelyre utaló közúti jelzőtáblát az ingatlanhasználó, illetve az is köteles tisztán tartani, akinek érdekében kihelyezték.
5. Hó- és síkosságmentesítésre vonatkozó külön szabályok
11. § (1) Az ingatlan előtti járdaszakasz – járda hiányában az ingatlan telekhatárától számított egy méter széles területsáv –, valamint az ingatlan gyalogos megközelítésére szolgáló lépcső és kapubejárat hó- és síkosságmentesítéséről az ingatlanhasználó – az e rendeletben foglalt felelősségi szabályok alkalmazásával – köteles gondoskodni.
(2) A hó- és síkosságmentesítéshez a város közigazgatási területén csak környezetvédelmi szempontból veszélytelen szóróanyag – így különösen fűrészpor, homok, faforgács, bazalt- vagy dolomitzúzalék, zeolit – használható. 
(3) A járdáról letakarított havat az úttest két szélén, a folyóka szabadon hagyásával, vagy a járda szélén kell összegyűjteni úgy, hogy a letakarított hó a gyalogos- és gépjárműforgalmat, a balesetmentes és biztonságos közlekedést és a belátást ne akadályozza. 
12. § (1) A hó- és jégeltakarítást, valamint a síkosságmentesítést a hóesés vagy ónos eső megszűnésétől számítva a reggel 6 és 22 óra közötti időszakban folyamatosan, 22 és 6 óra között a szükséghez képest kell elvégezni oly módon, hogy a gyalogos- és gépjárműforgalom biztonságosan biztosítható legyen.
(2) Az ingatlanhasználó köteles az épület tetőzetén, ereszcsatornáján felgyülemlett havat, jeget és jégcsapot a gyalogos- és gépjárműforgalom, valamint a közbiztonság veszélyeztetését megelőzendő eltávolítani.
(3) A sarokteleknek a járdaszakaszon túli, a gyalogosok úttesten történő átkelésére szolgáló sarkánál kialakított átjáró (gyalogátkelő) hó- és síkosságmentesítéséről – a csatlakozó járdaszakaszok tisztán tartásával összefüggésben – az a saroktelket használó ingatlanhasználó köteles gondoskodni, amelynek járdaszakasza az átjáróval érintkezik; ha az átjáró több ingatlan járdaszakaszával is érintkezik, a kötelezettség az érintett ingatlanhasználókat egyetemlegesen terheli.
6. Építési és bontási területek tisztán tartására vonatkozó külön szabályok
13. § (1) Építési, bontási vagy felújítási munkálatokkal érintett ingatlan és környezete tisztán tartásáért, valamint a munkálatok során keletkező háztartási és egyéb nem veszélyes hulladék megfelelő kezeléséért, valamint ezen alcímben meghatározott kötelezettségek betartásáért a munkát végző vállalkozó kivitelező, az építtető és a tulajdonos egyetemlegesen felelnek. 
(2) Az építési munkálatokkal érintett környéket és a munkaterületet folyamatosan tisztán kell tartani.
(3) Építési, bontási vagy felújítási munkálatokat úgy kell végezni, az építési-bontási anyagokat, a kiásott földet és a kitermelt anyagot úgy kell tárolni, hogy azok a közterületet ne szennyezzék, szálló port ne okozzanak, és a csapadékvíz elvezetését, valamint a közlekedést ne akadályozzák.
(4) Az építési, bontási vagy felújítási munkálatok során a környező növényzetet – különösen a fás szárú növényeket – tartósan károsítani nem lehet. Ha a munkálatok a növényzet károsodását mégis okozzák, a károkozásért az (1) bekezdés szerint felelős személy köteles a károsodott növényzet pótlásáról, illetve a károsodás helyreállításáról saját költségén gondoskodni, és a pótlás, illetve a helyreállítás költségeit viselni. A pótlás során – a növény-egészségügyi és településképi szempontok figyelembevételével – a károsodottal azonos fajú vagy azzal egyenértékű növényt kell telepíteni.
(5) Az építési, bontási vagy felújítási munkálatok során a közterületen lévő fákat és a közterületi műtárgyakat védőburkolattal kell körülvenni; ha a közterület vagy annak része a munkálatok során mégis megrongálódik, a keletkezett kárt a károkozó köteles megtéríteni, vagy az eredeti állapotot helyreállítani.    
(6) A közterületen munkát végző a jármű, illetve a munkagép karbantartását, üzemeltetését és parkolását úgy köteles végezni, hogy az a környezetet ne szennyezze; ha a jármű vagy a munkagép üzemelése, illetve parkolása során a közterület elszennyeződik, az üzembentartó haladéktalanul köteles a szennyeződést eltávolítani és az eredeti állapotot helyreállítani.  
7. Avar és kerti hulladékok égetésére vonatkozó külön szabályok
14. § (1) A háztartási tevékenységgel okozott, természetes személyek mindennapi életéhez szükséges feltételek biztosítását szolgáló kertgondozási tevékenységből fakadó avar és kerti hulladék (a továbbiakban: avar és kerti hulladék) megsemmisítése elsősorban helyben történő komposztálással történhet, égetéssel csak a nem komposztálható, nem lebomló vagy a komposztálásra alkalmatlan (fertőzött) kerti hulladék ártalmatlanítható.
(2) Az ingatlanon keletkezett avart és kerti hulladékot csak megfelelően kialakított tűzrakó helyen és az ingatlanon belül (kert, udvar) szabad égetni úgy, hogy az, az emberi egészséget és a környezetet ne károsítsa, és az égetés hősugárzása kárt ne okozzon.
(3) Az égetés teljes időtartama alatt a tűz eloltásához szükséges eszközöket és anyagokat közvetlenül az égetés helyszíne mellett kell tartani.
(4) Közterületen avart és kerti hulladékot égetni tilos.
(5) Az égetés csak szélcsendes időben végezhető. Amennyiben az égetéssel járó hatásokat (füst, bűz, pernye, hőtermelés) felerősítő időjárási körülmény alakul ki, az égetést azonnal be kell fejezni.
(6) Tilos a kerti hulladék égetése párás, ködös, esős időben.
(7) Az égés folyamatának gyorsítására légszennyező vagy bűzös segédanyag nem alkalmazható.
(8) Tüzet rakni csak a vagyoni és személyi biztonságot nem veszélyeztető módon, lakó és gazdasági épülettől kellő távolságra, nagykorú, cselekvőképes személy folyamatos felügyelete, a lakókörnyezet lehető legkisebb zavarása mellett szabad.
(9) Az avar és kerti hulladék égetése csak úgy végezhető, hogy az a környezetre tűz- és robbanás veszélyt ne jelentsen.
(10) Az avar és kerti hulladékkal együtt kommunális és ipari eredetű hulladék, veszélyes anyag, illetve nagy mennyiségű papír égetése tilos.
(11) A tüzet őrizetlenül hagyni tilos, és veszély esetén, vagy ha a tűzre már szükség nincs, azt azonnal el kell oltani, a füstölést meg kell szüntetni.
15. § (1) A nem komposztálhatóavar és kerti hulladék égetése a november 1. és április 30. közötti időszakban kizárólag minden hónap első és harmadik szerdai munkanapján 16.00 órától 22.00 óráig engedélyezett.
(2) Az (1) bekezdésben meghatározott időszakon és napokon kívüli az avar és kerti hulladék égetése tilos.
(3) Az étel készítésére szolgáló tűz rakása egész évben fa vagy faszén égetésével engedélyezett.
III. Fejezet
Ellenőrzés és jogkövetkezmények
8. Ellenőrzés
16. § (1) A köztisztasággal kapcsolatos kötelezettségek teljesítésének és a közterületek állapotának ellenőrzését Martonvásár Város Jegyzője (a továbbiakban: Jegyző) közterület-felügyelete útján végzi.
 (2) Az ellenőrzés során a közterület-felügyelő jogosult különösen:                                                         
a) a közterület és az ingatlan előtti, közterületnek minősülő területsáv tisztán tartását helyszíni szemle keretében vizsgálni;
b) a köztisztasági szabályok betartását rögzítő fénykép-, illetve kép- és hangfelvételt készíteni;                         
c) a köztisztasági szabályokkal ellentétes magatartást észlelő személy, illetve az ingatlanhasználónak felvilágosítást adni.
 (3) A közterület-felügyelő a köztisztasági szabályok megszegése esetén az elkövetőt, illetve az ingatlan tulajdonosát vagy használóját – határidő tűzésével – a jogsértő állapot megszüntetésére, a szennyezés eltávolítására és az eredeti állapot helyreállítására hívja fel
(4) A közterület-felügyelő a köztisztasági szabályok megsértését a Jegyzőnek haladéktalanul jelenti, aki a közösségi együttélés alapvető szabályairól szóló önkormányzati rendeletben foglaltak szerint jár el.
(5) A lakossági bejelentéssel, panasszal érkező köztisztasági ügyekben a közterület-felügyelő – szükség szerint –helyszíni szemlét tart, és a bejelentés tárgyától, valamint a helyszíni szemle tapasztalataitól függően intézkedik vagy intézkedést kezdeményez.                          
9. Jogkövetkezmények
17. § Aki az e rendeletben foglalt köztisztasági, illetve hulladékgazdálkodási kötelezettségeket elmulasztja, a tilalmakat megsérti, a közösségi együttélés alapvető szabályait sértő magatartást valósít meg. 
18. § E rendeletben foglaltak megsértése esetén szankciók alkalmazására és bírság kiszabására Martonvásár Város Önkormányzata Képviselő-testületének a közösségi együttélés alapvető szabályairól, valamint ezek megsértésének és elmulasztásának jogkövetkezményeiről szóló önkormányzati rendeletében meghatározott mértékig és módon kerülhet sor.
IV. Fejezet
Záró rendelkezések
19. § Ez a rendelet 2027. január 1. napján lép hatályba.
20. § E rendelet rendelkezéseit a hatályba lépését követően indult ügyekben és megismételt eljárásokban kell alkalmazni.

	Horváth Bálint	Dr. Szabó-Schmidt Katalin
	polgármester	jegyző

Kihirdetve:		
		Dr. Szabó-Schmidt Katalin
		jegyző

